EGCO บวก 3% หลังบุกตลาดสหรัฐฯ เข้าซื้อ “เอเพ็กซ์” 17.46% ลุยพลังงานหมุนเวียน
EGCO บวก 3% หลังส่งบ.ลูกเข้าซื้อหุ้น"เอเพ็กซ์" 17.46% นับว่าเป็นบริษัทยักษ์ใหญ่ด้านพลังงานหมุนเวียนในสหรัฐฯ มีกำลังผลิตไฟฟ้าติดตั้งจากพลังงานลมและพลังงานแสงอาทิตย์มากที่สุดในโลก คาดปิดดีลไตรมาส 4/64 และหวังปูพรหมแผนลงทุนพลังงานหมุนเวียนในเอเชียตะวันออกเฉียงใต้ในอนาคต
8 ต.ค. 2564

ผู้สื่อข่าวรายงานว่าวันนี้ (8 ต.ค.2564) ราคาหุ้นบริษัท ผลิตไฟฟ้า จำกัด (มหาชน) หรือ EGCO ณ เวลา 11:25 น. อยู่ที่ระดับ 183.50 บาท เพิ่มขึ้น 5.50 บาท หรือ 2.80% โดยทำจุดสูงสุดที่ 185.00 บาท และทำจุดต่ำสุดที่ 179.00 บาท ด้วยมูลค่าการซื้อขาย 626.66 ล้านบาท

ทั้งนี้ราคาหุ้น EGCO ปรับตัวขึ้นถือว่าเป็นการสะท้อนผลบวก เมื่อทางนายเทพรัตน์ เทพพิทักษ์ กรรมการผู้จัดการใหญ่ เปิดเผยว่า บริษัท เอ็กโก พลัส จำกัด ซึ่งเป็นบริษัทย่อยที่ EGCO ถือหุ้นทั้งหมด ได้ลงนามสัญญาเพื่อลงทุนทางอ้อม 17.46% ในบริษัท เอเพ็กซ์ คลีน เอ็นเนอร์ยี โฮลดิ้ง แอลแอลซี (เอเพ็กซ์)
สำหรับ เอ็กโก พลัส เป็นผู้ลงทุนในบริษัทร่วมทุนที่อยู่ภายใต้การบริหารจัดการของกลุ่มกลยุทธ์โครงสร้างพื้นฐานและพลังงานของบริษัท แอริส เมเนจเมนท์ คอร์ปอเรชัน (Ares Management Corporation – NYSE: ARES) ซึ่งบริษัทร่วมลงทุนดังกล่าวลงนามในสัญญาเพื่อซื้อหุ้นส่วนใหญ่ของเอเพ็กซ์ คาดว่าการร่วมลงทุนครั้งนี้จะเสร็จสิ้นในไตรมาส 4/2564 หลังจากดำเนินการตามเงื่อนไขบังคับก่อนแล้วเสร็จ
โดยการร่วมลงทุนในเอเพ็กซ์นับเป็นการลงทุนในธุรกิจพลังงานหมุนเวียนในสหรัฐอเมริกาครั้งแรกของเอ็กโก กรุ๊ป ซึ่งเป็นหนึ่งในตลาดพลังงานหมุนเวียนที่มีกำลังผลิตไฟฟ้าติดตั้งจากพลังงานลมและพลังงานแสงอาทิตย์มากที่สุดในโลก และมีโอกาสในการลงทุนในธุรกิจพลังงานหมุนเวียนอีกมากที่คาดว่าจะเข้าสู่ตลาดจำนวนกว่าแสนเมกะวัตต์ในอีก 10 ปีข้างหน้า
อนึ่งการลงทุนครั้งนี้เป็นก้าวสำคัญที่จะสนับสนุนแผนการลงทุนในพลังงานหมุนเวียนในภูมิภาคเอเชียตะวันออกเฉียงใต้ของเอ็กโก กรุ๊ป ในอนาคต ในขณะเดียวกันยังเป็นไปตามทิศทางการดำเนินธุรกิจ “Cleaner, Smarter and Stronger to Drive Sustainable Growth” เพื่อมุ่งสู่เป้าหมายสังคมคาร์บอนต่ำ ลดการปล่อยก๊าซคาร์บอนไดออกไซด์สุทธิเป็นศูนย์ในปี 2593 ด้วย
สำหรับเอเพ็กซ์ เป็นบริษัทพัฒนาโครงการพลังงานหมุนเวียนเอกชนขนาดใหญ่ ที่มีสำนักงานใหญ่ตั้งอยู่ในรัฐเวอร์จิเนีย สหรัฐอเมริกา ดำเนินธุรกิจด้วยการพัฒนาโครงการพลังงานหมุนเวียน ตั้งแต่เริ่มโครงการจนถึงเริ่มดำเนินการก่อสร้าง (Notice to Proceed – NTP) หรือเดินเครื่องเชิงพาณิชย์ (Commercial Operation Date – COD) แล้วขายโครงการที่พัฒนาเหล่านั้นให้แก่นักลงทุนอื่น
ทั้งนี้ปัจจุบัน เอเพ็กซ์ ได้ขายโครงการพลังงานหมุนเวียนขนาดใหญ่ มูลค่ารวมกว่า 9 พันล้านเหรียญสหรัฐ และมีโครงการพลังงานสะอาดหลากหลายประเภทที่อยู่ระหว่างการพัฒนา จำนวนมากกว่า 30,000 เมกะวัตต์ เรียกได้ว่าเป็นหนึ่งในผู้พัฒนาโครงการพลังงานหมุนเวียนที่ใหญ่ที่สุดของสหรัฐอเมริกา เอเพ็กซ์ดำเนินธุรกิจและขายโครงการให้แก่ผู้ให้บริการสาธารณูปโภคต่างๆ ตลาดเชิงพาณิชย์และอุตสาหกรรม (Commercial and Industrial  C&amp;I) และสถาบันการเงินระดับโลก รวมทั้งยังเป็นบริษัทชั้นนำด้านการพัฒนาและขายโครงการพลังงานสะอาดให้กับกลุ่มลูกค้าในตลาดเชิงพาณิชย์และอุตสาหกรรม ในช่วง 10 ปี ที่ผ่านมา
อย่างไรก็ดีการร่วมลงทุนครั้งนี้จะช่วยเพิ่มศักยภาพด้านการเงินให้แก่เอเพ็กซ์ ซึ่งจะช่วยเสริมสร้างความแข็งแกร่งให้กับเอเพ็กซ์ในฐานะผู้นำด้านการพัฒนา เป็นเจ้าของ และเดินเครื่องเชิงพาณิชย์โครงการโรงไฟฟ้าพลังงานสะอาดขนาดใหญ่ ในรูปแบบผู้ผลิตไฟฟ้าเอกชนรายใหญ่ (IPP) อีกทั้งยังเร่งการขยายกลยุทธ์ทางธุรกิจสู่ธุรกิจระบบกักเก็บพลังงาน แหล่งพลังงานแบบกระจายตัว (Distributed Energy Resources – DER) และเชื้อเพลิงสะอาด
 
 
 
 
 
 